**Indlæg til selskabets beretning fra Dansk Aktionærforening, direktør Mikael Bak**

2022 var et rigtig flot år for både A.P. Møller-Mærsk og for aktionærerne, trods de vanskelige tider i verden omkring os. Derom skal der ikke herske tvivl.

Under normale omstændigheder ville vi på de private investorers vegne her gerne rose ledelsen både for en god beretning og for en stærk indsats i det forgangne år. Men det kan vi desværre ikke i år. Selskabet har nemlig valgt at nedlægge den traditionsrige og vigtige fysiske generalforsamling, og dermed også valgt at vi ikke kan se hinanden i øjnene til en debat – og til en fortjent tak for året der gik.

Vi har forstået på argumenterne, at man ikke mener, at det er besværet værd at holde en fysisk generalforsamling, samt at man vil følge med tiden, og at man i stedet vil indkalde til en uformel aktionærdag. Vi mener imidlertid, at det er en fejl for både selskabet, aktionærerne og det omkringliggende samfund, hvis man uden yderligere dialog vælger at nedlægge generalforsamlingen i den form, som vi alle kender den. Bemyndigelsen til at holde en ren digital generalforsamling blev givet under coronakrisen, hvor tiden var en helt anden - og selv om vi er glade for en aktionærdag, så kan den ikke erstatte det forpligtende møde på generalforsamlingen.

Vi anerkender bestemt at den elektroniske generalforsamling er et teknologisk fremskridt, som er kommet for at blive, og som giver flere mulighed for at være med. Men for alle parters skyld, så må den kombineres med muligheden for også at møde frem fysisk. Den direkte kommunikation, hvor vi står ansigt til ansigt, har en selvstændig værdi, særligt når komplicerede emner skal drøftes.

Vi håber derfor, at AP Møller Maersk igen vil give os mulighed for at mødes både elektronisk og fysisk til generalforsamlingen i 2024 - med en fortjent direkte tak til ledelsen og alle de ansatte, og med uddybende spørgsmål også til selskabets forretning.

Tak for det oplæste ord, og held og lykke i det kommende år.

*Selskabets formand takkede for indlægget og svarede på kritikken, og oplyste at man tager dette til efterretning og at det endnu er for tidligt at sige, om man i 2024 vil vende tilbage i et hybrid-format. Kritikken blev også rejst af ATP og Akademiker Pension.*